b"\n_START_ARTICLE_\nHermes\n_START_SECTION_\nHermes' roller\n_START_PARAGRAPH_\nHermes' beskjedne rolle i gudenes hierarki er p\xc3\xa5 ingen m\xc3\xa5te reflektert i historiene. Han er ofte med i historier, og spiller hovedrollen i flere av dem, sannsynligvis flere enn for eksempel Hera, dronningen av gudene. Hermes har ofte blitt tildelt rollen som en som leder de andre gudene opp i stry, gjerne ved \xc3\xa5 stjele redskaper fra dem. I motsetning til Loke, er det imidlertid ikke grunn til \xc3\xa5 tvile p\xc3\xa5 Hermes' lojalitet. Hermes har spilt en viktig rolle i flere helter og guders historie, deriblant Dionysos og Persevs._NEWLINE_Samtidig er Hermes langt mer komplisert enn som s\xc3\xa5. Han omtales av Porfyrios som \xc2\xabrepresentanten for fornuft og tale, som b\xc3\xa5de mestrer og tolker alle ting.\xc2\xbb Som guden for veltalenhet, tolkning og fornuft, ble Hermes en viktig gud for demokratiet i Aten, og ogs\xc3\xa5 for advokater og politikere generelt.\n_START_SECTION_\nTyvenes gud\n_START_PARAGRAPH_\nHermes ble tyvenes gud da han allerede som nyf\xc3\xb8dt viste seg \xc3\xa5 ha et talent for det \xc3\xa5 stjele. Hermes er s\xc3\xb8nn av Zevs og datteren av titanen Atlas, nymfen Maia, en av pleiadene, de syv nymfene som Zevs senere forvandlet til stjerner. _NEWLINE_Hermes ble f\xc3\xb8dt i en hule i fjellet Kyllene i Arkadia. Allerede som nyf\xc3\xb8dt stjal han kyrne til Apollon og fikk dem til \xc3\xa5 g\xc3\xa5 baklengs inn i hulen, slik at det skulle se ut til at de hadde g\xc3\xa5tt motsatt vei. I en annen versjon plasserte han sko p\xc3\xa5 dem. Hermes ofret to av kyrne, og brukte innvollene sammen med et skilpaddeskjold til \xc3\xa5 finne opp lyren. Apollon oppdaget etter hvert at Hermes sto bak tyveriet, men bare ved bruk av sine profetiske evner. Hermes nektet, s\xc3\xa5 Apollon tok ham med til Zevs, som forlangte at Hermes sa hvor kyrne var. Hermes innr\xc3\xb8mmet det hele, men da Apollon fikk se Hermes' lyre, byttet han bort buskapen for instrumentet. Hermes ble dermed husdyrenes gud, mens Apollon ble musikkens gud._NEWLINE_Hermes ble etter denne historien tyvenes gud, og han har siden hatt en lang liste over ting han har stj\xc3\xa5let. Som handelsmennenes og landeveienes gud var det ogs\xc3\xa5 naturlig for Hermes \xc3\xa5 ogs\xc3\xa5 bli tyvenes gud.\n_START_SECTION_\nGudenes sendebud\n_START_PARAGRAPH_\nHermes var gudenes budbringer og de reisendes gud, og han hadde flere attributter assosiert med reising, blant annet sandaler, en bredbremmet reisehatt (petasos) og en kappe._NEWLINE_Hans sandaler og hatt var ofte avbildet med vinger, fordi had hadde f\xc3\xa5tt dem av gudene for \xc3\xa5 reise med vindens hastighet. Som sendebud hadde Hermes ofte bruk for diplomatiske egenskaper, og som gud for veltalenhet og handel hadde han en naturlig fordel. _NEWLINE_Mange av oppdragene Hermes ble sendt p\xc3\xa5 var for \xc3\xa5 hjelpe Zevs i dennes utenomekteskapelige eskapader. Hermes var flink til \xc3\xa5 forhandle med, smugle ut og ellers f\xc3\xa5 til rett resultat med mennesker til b\xc3\xa5de Zevs' og hans egen vilje._NEWLINE_En mer alvorlig del av Hermes' portef\xc3\xb8lje var at han var kjent som Psykopompos, \xc2\xabSjelefrakter\xc2\xbb. Han hadde som oppdrag \xc3\xa5 f\xc3\xb8re menneskenes \xc3\xa5nder til Hades. Merkurstaven han ogs\xc3\xa5 har p\xc3\xa5 mange avbildninger har to slanger som vikler seg inn i hverandre, dette er symboler p\xc3\xa5 jorden og underverdenen.\n_START_SECTION_\nS\xc3\xb8vn og dr\xc3\xb8mmer\n_START_PARAGRAPH_\nHermes har ogs\xc3\xa5 v\xc3\xa6rt herre over s\xc3\xb8vnen, det var han som sendt dr\xc3\xb8mmene til menneskene. Denne rollen ble etter hvert overf\xc3\xb8rt til Hypnos (s\xc3\xb8vn) og hans s\xc3\xb8nn Morfevs (dr\xc3\xb8m). Hermes har likevel brukt s\xc3\xb8vn og dr\xc3\xb8mmer som verkt\xc3\xb8y. I et av de mest kjente sagnene om Hermes brukte han evnen som s\xc3\xb8vnbringer da han reddet Io, en av Zevs' mange elskerinner. Hera forvandlet Io til en ku og fikk kjempen Argos, som hadde 100 \xc3\xa5rv\xc3\xa5kne \xc3\xb8yne, til \xc3\xa5 holde \xc3\xb8ye med kua. Hermes spilte p\xc3\xa5 en s\xc3\xb8lvfl\xc3\xb8yte som fikk kjempen og alle dens \xc3\xb8yne til \xc3\xa5 sovne, en etter en. Deretter kappet Hermes hodet av Argos og befridde Io. If\xc3\xb8lge historien skal Hera ha blitt s\xc3\xa5 sint da hun h\xc3\xb8rte at Io hadde kommet seg unna at hun tok alle Argos\xe2\x80\x99 \xc3\xb8yne og spredte dem ut over p\xc3\xa5fuglens hale. P\xc3\xa5fuglen ble da et symbol p\xc3\xa5 Hera.\n_START_SECTION_\nAndre roller\n_START_PARAGRAPH_\nHermes fikk et stort antall barn. Blant disse er Pan og Hermafroditos. Pan er som oftest regnet som s\xc3\xb8nn av Hermes, men moren varierer. Hermafroditos er det imidlertid ingen tvil om. Navnet er en sammensl\xc3\xa5ing av de to gudene Hermes og Afrodite. Hermofroditos var tvekj\xc3\xb8nnet, originalt gutt, men etter hvert med kvinnelige former. En av historiene forteller at en nymfe forelsket seg i ham og holdt tak i ham helt til de to kroppene ble gjort om til \xc3\xa9n. Eros er muligens s\xc3\xb8nn av Hermes og Afrodite, men dette ble aldri bekreftet. _NEWLINE_I hellenistisk Egypt ble Hermes Trismegistos en sammensl\xc3\xa5ing av Hermes og Tot, den egyptiske guden for visdom og skrivekunst. Da Tot ikke hadde noen spesielle trekk utover talegave og skriftens gud som minner om de typiske Hermes-trekkene, viser det at Hermes ble forskjellig tilbedt forskjellige steder. Hermes har ogs\xc3\xa5 blit knyttet til Anubis i guddommen Hermanubis._NEWLINE_Hermes brukte fra tid til annen magi for \xc3\xa5 l\xc3\xb8se situasjoner i mytene. Magien kunne variere mellom enkle formularer til kj\xc3\xa6rlighetsmagi, s\xc3\xa6rlig med lureri involvert, og det meste imellom. Hermes ble ogs\xc3\xa5 delvis knyttet til magi i hermetismen, som egentlig var knyttet til Hermes Trismegistos (se over). Hermes' egenskap \xc3\xa5 kunne lukke og \xc3\xa5pne opp forskjellige krukker, blant andre en Ares ble fanget i, var ogs\xc3\xa5 tillagt ham i stor grad. Via Hermes Trismegistos har ordet \xc2\xabhermetisk\xc2\xbb kommet fra Hermes.\n_START_SECTION_\nHermes i kunst og vitenskap\n_START_PARAGRAPH_\nHermes har blitt forskjellig framstilt gjennom antikken, og i hovedsak kan man si at han ble yngre med tiden. I arkaisk tidsperiode ble han vanligvis fremstilt som en voksen mann med skjegg. Ettersom den arkaiske tidsperiode er kjent for sine kouros, er det grunn til \xc3\xa5 mistenke at han i den tiden ble oppfattet som en voksen mann. Hermes ble ofte framstilt som gjeter eller i reisekl\xc3\xa6r. Hermes' forhold til det \xc3\xa5 reise ble ogs\xc3\xa5 personifisert gjennom herma, det vil si steinblokker med hode, som oftest av Hermes, som markerte n\xc3\xa5r man var halvveis mellom to byer. Hermaene hadde ogs\xc3\xa5 som funksjon \xc3\xa5 skremme bort onde \xc3\xa5nder for de reisende. Det var ikke uvanlig at hermaene hadde fallos._NEWLINE_I klassisk tid forandret bildet seg totalt. Hermes ble fremstilt som en ung gutt, for det andre var han som oftest naken, med unntak av kjennetegn som bevingede sko eller hjelm. Han ble ogs\xc3\xa5 i st\xc3\xb8rre grad representert som taler eller i gymnasion. B\xc3\xa5de i arkaisk og klassisk tid var det vanlig \xc3\xa5 forbinde Hermes med naturen framfor byen, gjerne med nymfer og/eller Pan, Apollon eller Dionysos._NEWLINE_Hermes har siden Renessansen i hovedsak blitt framstilt som ung og skjeggl\xc3\xb8s.\n_START_SECTION_\nI moderne sammenheng\n_START_PARAGRAPH_\nHermes er delvis opphavet til det greske ordet hermeneutikk, studiet av tolkningen av en tekst eller et objekt, det vil si studiet av hvordan mennesker forst\xc3\xa5r et skriftlige verk avhengig av eget st\xc3\xa5sted, avsenders mening og s\xc3\xa5 videre. Dette forsterker Hermes' rolle som ordkunstner._NEWLINE_Som handelsmennenes gud har Hermes lenge v\xc3\xa6rt assosiert med handelsstanden, og hans K\xc4\x93rukeion ble fort et symbol p\xc3\xa5 handel og handelsfolk. Hermes' rolle som budbringer har gjort ham assosiert med diverse budbringerfirmaer i moderne tid._NEWLINE_Hermes har ogs\xc3\xa5 blitt assosiert med legekunsten, blant annet har han et legemiddelfirma oppkalt etter seg. Dette bygger i all sannsynlighet p\xc3\xa5 en misforst\xc3\xa5else. Apollon var legekunstens gud, men etter hvert tok Asklepios over. Asklepios hadde en stav som minnet om merkurstaven, men den hadde bare \xc3\xa9n slange. De to brukes fortsatt om hverandre for \xc3\xa5 symbolisere legekunst._NEWLINE_I Norge ble Hermes ogs\xc3\xa5 fremstilt ofte p\xc3\xa5 reklame p\xc3\xa5 kino, da firmaet Sverdrup Dahl A/S hadde enerett p\xc3\xa5 kinoreklame. Firmaet hadde en logo av en springende Hermes._NEWLINE_I popul\xc3\xa6rlitteraturen har Hermes dukket opp flere steder. Han er blitt en tegneseriehelt i Marvel-universet, og han har indirekte v\xc3\xa6rt med som faren til en av karakterene i boken og filmen \xc2\xabPercy Jackson og lyntyven\xc2\xbb."